ตอนพิเศษ : #พี่ปูอัดอย่าดุสิครับ

ฝน

“ตกหนักมากเลยแฮะ..”

ท้องฟ้าถูกปกคลุมไปด้วยเมฆมืดครึ้ม สายฝนโหมกระหน่ำอย่างไม่มีทีท่าว่าจะหยุด ต้นมะม่วงสูงใหญ่หน้าบ้านถูกแรงลมพัดจนใบของมันปลิวว่อนไปทั่ว เช่นเดียวกับดอกชบาสีเหลืองต้นโปรดของคุณแม่ที่กำลังเอนเอียงอย่างไม่มั่นคง

ธีรภัทรเหม่อมองออกไปนอกบานกระจก แสงวาบบนท้องฟ้าปรากฏขึ้นครู่หนึ่งก่อนจะตามมาด้วยเสียงดังสนั่นและสายฝนที่ตกลงมาแรงกว่าเดิม

“ผมว่าพี่กลับบ้านไม่ได้หรอก”

เขาหันไปเตือนแขกผู้มาเยือนด้วยความหวังดี แต่อีกฝ่ายดูท่าจะไม่สนใจเท่าไรนัก

“ฝนแค่นี้เอง ผมกลับได้น่า” คนอายุมากกว่ายักไหล่ “ผมเก่งน้า คุณก็รู้”

ดวงตากลมของเจ้าของบ้านหรี่ลงด้วยความรู้สึกไม่สบอารมณ์ เขาถอนหายใจอย่างเหนื่อยหน่ายและเดินกลับมาทรุดตัวนั่งลงตรงข้ามชายหนุ่มตัวสูง

“ตามใจพี่แล้วกัน”

อัศนัยไม่ตอบอะไรกลับมา ดูท่าทางเขาจะไม่ได้ยินในสิ่งที่ธีรภัทรพูดด้วยซ้ำ

เสียงฟ้าร้องดังประสานกับเสียงฝน คลาเคล้าด้วยเสียงของลมที่พัดเข้าปะทะกับบานกระจก เจ้าของบ้านถอนหายใจเป็นครั้งที่สอง เอนกายนอนบนโซฟาพร้อมปิดเปลือกตาลง

“รูปนี้ทำอะไรเนี่ยคุณ เลอะทั้งตัวเลย”

ตากลมเหลือบมองรูปภาพในมือของอัศนัย ธีรภัทรในวัยห้าขวบกำลังยิ้มแป้นให้กล้องถ่ายรูป เนื้อตัวเปื้อนดินสีน้ำตาลตั้งแต่หัวจรดเท้าจากการช่วยคุณแม่ปลูกผักสวนครัว

ปลูกผัก

ปลูกผัก..

“!!!”

“คุณ จะไปไหน”

อัศนัยร้องทักเมื่อจู่ ๆ คนบนโซฟาก็ผุดลุกขึ้นและวิ่งออกจากบ้านไปอย่างไม่มีปี่มีขลุ่ย เขาลุกตามออกไปที่ประตู กวาดสายตามองหาคนที่เพิ่งออกมาแต่กลับไม่พบ

“คุณ”

“แปปนึงพี่ เดี๋ยวผมเข้าไป พี่ไม่ต้องออกมานะ ฝนมันสาด”

เสียงตะโกนดังมาจากหลังบ้าน และเพียงไม่นานเจ้าของเสียงก็เดินกลับมา ธีรภัทรเนื้อตัวเปียกโชก เสื้อยืดตัวโคร่งแนบไปกับผิว เศษดินเปรอะอยู่ตามแขนขาบางจุด หยดน้ำจากกลุ่มผมนุ่มหยดลงสู่พื้นเป็นทางยาว

“ผมว่าพี่อย่าเพิ่งกลับบ้านเลย อยู่นี่แหละเชื่อผม ฝนตกหนักมากพี่ขับรถฝ่าไปไม่ได้หรอก ผมพิสูจน์มาแล้ว ไม่เชื่อดูสภาพ ออกไปยังไม่ถึงสองนาทีเลย”

“ครับ ๆ ไม่กลับก็ไม่กลับ เข้ามาก่อนเร็ว ออกไปทำไมเนี่ย”

“ไปเอากระถางผักหลบฝนมาครับ อาร์ตมันมาปลูกให้เมื่ออาทิตย์ที่แล้ว แต่เหมือนจะไม่ทัน โดนฝนเละหมดเลย” เจ้าของบ้านกล่าวเสียงสั่นพร้อมกอดตัวเอง “พี่ไปเอาผ้าเช็ดตัวให้ผมหน่อย พาดอยู่บนราวในห้องแต่งตัวนะ สีเทา”

“ครับ” คนอายุมากกว่าตอบรับและรีบวิ่งขึ้นไปยังชั้นสอง

“เร็ว ๆ นะพี่ ผมหนาว อยากเข้าบ้าน” เจ้าของบ้านตะโกนไล่หลัง เนื้อตัวเริ่มสั่น

เสียงตึงตังดังมาจากบันไดก่อนอัศนัยจะปรากฏตัวขึ้นพร้อมผ้าเช็ดตัวสองผืนในมือ เขาคลุมผ้าผืนหนึ่งรอบลำตัวของธีรภัทร ส่วนอีกผืนวางลงบนศีรษะ

“เป็นลูกหมูตกน้ำเลย”

อัศนัยสะดุ้งเมื่อถูกคนตัวเล็กกว่าตวัดสายตามอง หากไม่ติดว่าอีกฝ่ายกำลังหนาวสั่นเป็นเจ้าเข้าอยู่ล่ะก็ เขาคงจะถูกทุบสักทีสองทีเป็นแน่

เจ้าของบ้านรีบวิ่งขึ้นไปจัดการอาบน้ำเปลี่ยนเสื้อผ้าอย่างรวดเร็วเมื่อได้รับผ้าเช็ดตัว หยดน้ำไหลเจิ่งนองไปทั่วบ้านเมื่อเจ้าตัวไม่ยอมซับออกให้ดีก่อน

“คุณ ไม้ถูพื้นอยู่ตรงไหนครับ”

“อะไรนะพี่” เจ้าของบ้านตะโกนตอบลงมาจากชั้นสอง “ดัง ๆ หน่อย ผมไม่ได้ยิน”

“ไม้ถูพื้นอยู่ตรงไหนครับ”

“หลังบ้านครับ เปิดประตูระวัง ๆ นะพี่ เดี๋ยวฝนสาด แล้วก็ฝากพี่เอาผ้าเช็ดตัวอีกผืนนึงขึ้นตากมาด้วยนะ”

อัศนัยเดินตรงไปหลังบ้าน หยิบไม้ถูพื้นมาจัดการเช็ดทำความสะอาดน้ำบนพื้นออกให้เรียบร้อย

โครม!

“พี่ครับ เสียงอะไร” ธีรภัทรตะโกนลงมาอีกครั้งเมื่อได้ยินเสียงดังมาจากชั้นหนึ่ง “เมื่อกี้ฟ้าร้องหรอ”

“ครับ ฟ้าร้อง”

คนอายุมากกว่าตอบพลางประคองตัวลุกขึ้นยืน มือใหญ่แตะไปที่สะโพกของตัวเองด้วยความเจ็บจากการลื่นล้มน้ำที่นองอยู่บนพื้นเมื่อครู่ หากธีรภัทรรู้ว่าเขาซุ่มซ่ามคงจะโดนหัวเราะเยาะไปสามวันเจ็ดวันแน่

ตาคมจ้องมองออกไปนอกบานกระจก จริงอย่างที่เจ้าของบ้านว่า ด้านนอกฝนตกหนักชนิดที่ว่าไม่สามารถมองทางเห็นได้ไกลเกินสองเมตร เขาควรจะตัดใจและอยู่ที่บ้านของธีรภัทรต่อจนกว่าฝนจะซาลง

อัศนัยคว้าผ้าเช็ดตัวที่เจ้าของบ้านวางทิ้งเอาไว้พาดบ่า ขายาวก้าวขึ้นบันไดไปยังชั้นสอง ตากผ้าเช็คตัวไว้บนราวตามที่อีกฝ่ายขอและหันหลังกลับไปยังบันไดที่ตัวเองเพิ่งขึ้นมา

แกร๊ก

“อ้าวพี่ ขึ้นมาทำไมเนี่ย”

ประตูห้องน้ำถูกเปิดออก อัศนัยหันไปตามเสียงเรียกของเจ้าของบ้านก่อนจะนิ่งค้างด้วยความตกตะลึง

ธีรภัทรที่ยืนอยู่ตรงหน้าเขามีเพียงผ้าเช็ดตัวผืนเดียวคลุมอยู่ที่สะโพกด้วยสภาพหมิ่นเหม่

คนตัวสูงหันหน้าหนี ก้อนเนื้อที่อกด้านซ้ายเต้นไม่เป็นจังหวะ ถึงจะเป็นผู้ชายเหมือนกันแต่ต้องยอมรับว่าธีรภัทรทำให้สติของเขาเตลิดเปิดเปิงไปหมด

ดวงตาคมของอัศนัยไล่สำรวจร่างกายของคนอายุน้อยกว่า กระดูกไหปลาร้าได้รูป แผ่นอกกำยำ กล้ามเนื้อหน้าท้องเรียงตัวสวย หยดน้ำที่เกาะอยู่ตามเส้นผมและผิวสุขภาพดียิ่งทำให้ธีรภัทรในตอนนี้ดึงดูดสายตามากขึ้นไปอีก

ใครจะไปคิดว่าคนที่ถูกล้อเลียนเป็นหมูตัวกลมทุกวันจะซ่อนของแบบนี้ไว้ใต้เสื้อตัวโคร่งที่ชอบใส่กัน !

“ได้ยินเปล่าพี่”

เจ้าของบ้านถามซ้ำเมื่อไม่ได้รับคำตอบ เขายื่นมือออกมาดึงแขนเสื้อให้อีกฝ่ายหันไปหา

อัศนัยกลืนน้ำลายอย่างยากลำบาก พยายามเบนสายตาออกห่างจากรูปร่างของคนตรงหน้า ให้ตายเถอะ ถ้า  
ธีรภัทรรู้ว่าเขากำลังคิดอะไรอยู่คงจะถูกด่าว่าเป็นตาแก่ตัณหากลับแน่นอน

“หลบตาอีกแล้ว ทำไรผิดมาเปล่าเนี่ย”

“เอาผ้าเช็คตัวมาตากให้เฉย ๆ ครับ”

“แน่นะ”

“ครับ”

อีกฝ่ายพยักหน้าก่อนจะเดินเฉียดไหล่ไปหยิบอะไรบางอย่างและกลับเข้าไปในห้องน้ำตามเดิม ธีรภัทรไม่รู้ตัวสักนิดว่าหัวไหล่นุ่มนิ่มที่กระทบต้นแขนของอัศนัยทำให้เขาแทบจะเป็นบ้า

เสียงเรียกเข้าจากโทรศัพท์ของธีรภัทรเรียกสติของอัศนัย เขาสะบัดศีรษะไล่ความคิดก่อนจะรีบลงบันไดมาที่ชั้นหนึ่ง

หลังวางสายได้ไม่นานเจ้าของบ้านก็ปรากฏตัวขึ้น   
ธีรภัทรเดินลงมาจากด้านบน ศีรษะมีผ้าเช็ดตัวผืนเล็กวางแปะเอาไว้

“เมื่อกี้พี่คุยกับใครอ่ะ คุยกับผมเปล่า”

“แม่คุณโทรมา บอกว่าคืนนี้จะนอนค้างบ้านป้าครับ ฝนตกหนักแม่กลับไม่ได้”

“งั้นคืนนี้ผมก็ต้องนอนคนเดียวอะดิ” ธีรภัทรหน้าบึ้ง “เซ็ง”

“เซ็งที่ต้องนอนคนเดียวหรือไม่มีใครซื้อกับข้าวมาให้กินครับ”

“ไม่ต้องมารู้ดี พี่เถอะจะกลับยังไง นี่ก็มืดแล้วนะแต่ฝนยังไม่ซาเลย”

“กลับไม่ได้ก็นอนนี่ไงครับ” ไม่พูดเปล่า คนตัวสูงปลดเนคไทของตัวเองออกพร้อมนอนราบบนโซฟา “จีนแดงก็ไม่ต้องห่วง ไอ้นิคมันติดฝนอยู่บ้านผม ให้มันช่วยดูให้”

“ถามผมยังเนี่ยว่าจะให้นอนเปล่า”

“แล้วคุณจะให้ผมขับฝ่าฝนกลับหรอครับ ?”

“ไหนว่าเก่ง”

“ไม่เก่งแล้วก็ได้”

คนอายุมากกว่ายิ้มร่าพลางเหยียดแข้งเหยียดขาด้วยท่าทางขี้เกียจ มาดผู้บริหารบริษัทใหญ่โตหายวับไปกับตา เหลือเพียงตาลุงแก่ ๆ ไร้เรี่ยวแรงเท่านั้น

“พี่จะกินไรอ่ะ มีแต่มาม่านะ”

“มีรสอะไรบ้างครับ”

“มีแต่ต้มยำ”

“มีต้มยำน้ำใสมั้ย”

“มีแต่น้ำข้น”

“งั้นน้ำข้นนั่นแหละครับ”

“หรือพี่อยากกินผัดมาม่า”

“ถ้าคุณทำให้ผมก็ทาน”

“ต้มปกติเอาละกัน” ธีรภัทรยักคิ้วอย่างผู้ชนะเมื่อสามารถกวนประสาทอีกคนได้สำเร็จ “พี่ไปอาบน้ำไปเดี๋ยวผมต้มมาม่าไว้รอ ผ้าเช็ดตัวอยู่ในตู้เดิมนั่นแหละ เสื้อผ้าด้วยหาเอานะ ตัวไหนก็ใส่ ๆ ไปเหอะ”

พูดจบเจ้าของบ้านก็เดินหายเข้าไปในครัว จัดการเตรียมอุปกรณ์สำหรับต้มบะหมี่กึ่งสำเร็จรูปเป็นมื้อเย็น

ราวสิบนาที บะหมี่กึ่งสำเร็จรูปชามใหญ่ก็พร้อมรับประทาน เรียกได้ว่าธีรภัทรแทบจะใส่ทุกอย่างที่มีอยู่ในตู้เย็นลงไปทั้งหมด ไข่ หมู แฮม ไส้กรอก เต้าหู้ปลา ผักกาดขาว กะหล่ำปลี รวมทั้งหมูยอเห็ดหอมที่คุณแม่ซ่อนเอาไว้

“พี่อาบน้ำเสร็จยัง มาม่าเสร็จแล้วนะ”

“อีกแปปนึงครับ คุณทานก่อนเลยก็ได้”

“ไม่เอา รอกินพร้อมพี่”

ถึงจะบอกแบบนั้นแต่ในปากของธีรภัทรกลับเคี้ยว  
ไส้กรอกตุ้ย ๆ อย่างเอร็ดอร่อย ใส่มาตั้งเยอะ หายไปสักชิ้นสองชิ้นอัศนัยก็ไม่รู้หรอกว่าเขาแอบกินก่อน

“คุณครับ ตัวไหนใส่ได้บ้าง มาดูให้ผมหน่อย”

จู่ ๆ คนด้านบนก็ตะโกนลงมา ธีรภัทรตกใจจนเผลอกลืนแฮมทั้งชิ้นลงคอ เขาทุบหน้าอกของตัวเองอยู่ครู่หนึ่งก่อนจะขึ้นบันไดไปหาอีกฝ่าย

อัศนัยยืนอยู่หน้าตู้เสื้อผ้า มีผ้าเช็ดตัวคาดอยู่ที่เอวหนึ่งผืน หยดน้ำเกาะพราวอยู่ตามลำตัวและใบหน้าหล่อเหลา

“คุณ...”

“ไรเนี่ยพี่ ผมบอกแล้วไงว่าใส่ตัวไหนก็ได้”

“ก็เผื่อมีตัวที่คุณหวงไง ไหน ๆ ก็มาแล้ว หาให้ผมหน่อย”

เจ้าของบ้านทำท่าทางฟึดฟัดอย่างขัดใจแต่ก็ยอมค้นหาเสื้อผ้าให้อีกฝ่ายแต่โดยดี

“อ่ะพี่ รีบใส่แล้วรีบลงไปกินข้าว มาม่าอืดหมดแล้ว”

“มีมาม่าเหลือให้อืดด้วยหรอครับ”

“หมายความว่าไง พี่จะบอกว่าผมกินหมดแล้วหรอ ผมยังไม่ได้กินเลยสักคำนะ”

“เปล๊า” อัศนัยทำเสียงสูง “ผมใส่เสื้อแปปครับเดี๋ยวตามลงไป ถ้าหิวก็ทานก่อนได้เลย”

“บอกว่าไงว่าไม่กิน จะรอกินพร้อมพี่”

“โอเค ไม่กินก็ไม่กิน”

“รีบลงมานะ”

คนตัวเล็กกำชับก่อนจะหมุนตัวเดินออกจากห้อง อัศนัยหัวเราะ วางเสื้อผ้าที่รับมาไว้บนเก้าอี้ ก่อนที่ขายาวจะก้าวตามธีรภัทรไปที่บันได เอ่ยเรียกให้อีกฝ่ายหันมา

“คุณ”

“?”

ธีรภัทรเงยหน้ามองคนที่ยืนอยู่สูงกว่า อัศนัยชี้ไปที่มุมปากของเขาพร้อมแย้มรอยยิ้มขำ

“ปากเลอะแหนะคุณ”

ว่าจบก็เดินกลับเข้าไปในห้องแต่งตัว ธีรภัทรยกมือขึ้นแตะมุมปากในตำแหน่งเดียวกับที่อัศนัยชี้เมื่อครู่ เขาเบิกตา  
กว้างด้วยความตกใจ รีบก้มหน้าเดินลงบันไดไปทิ้งตัวนั่งที่โซฟาด้วยความอับอาย

เศษไข่ไก่ติดอยู่ที่ริมฝีปากของเขา

สุดท้ายก็โดยจับได้อยู่ดีว่าแอบกินข้าวก่อน !

“คุณ กางเกงคุณมันตัวใหญ่หรือเอวมันยืดครับเนี่ย”

ธีรภัทรเงยหน้าขึ้นมองตามเสียงเรียกก่อนจะหลุดขำพรืดเมื่อเห็นสภาพของอีกฝ่าย อัศนัยเดินเก้ ๆ กัง ๆ ลงมาจากชั้นบนพร้อมดึงขอบกางเกงเอาไว้อย่างทุลักทุเล

“ฮ่าๆๆๆๆ พี่! ถ้ามันใส่ไม่พอดีแล้วทำไมไม่เปลี่ยนตัวอื่นล่ะครับ”

“ก็กลัวไปหยิบตัวที่คุณหวงมาใส่นี่”

“ผมบอกพี่ไปหลายรอบแล้วมั้ยว่าใส่ตัวไหนก็ได้ รอ  
แปปนึงเดี๋ยวผมไปเอามาให้เปลี่ยน”

“ไม่ต้อง ๆ ผมใส่นี่แหละ ไม่เป็นไร กินข้าวเถอะ”

อัศนัยรั้งแขนธีรภัทรให้นั่งลงพร้อมหยิบตะเกียบขึ้นมาเตรียมทานอาหาร เขาคีบเต้าหู้ปลาชิ้นหนึ่งเข้าปากก่อนจะสะดุ้งด้วยความตกใจเมื่อถูกมันลวกปากเข้า

ราวสิบนาทีบะหมี่ชามใหญ่ก็พร่องไปกว่าครึ่ง อัศนัยวางตะเกียบเมื่อรู้สึกอิ่ม ปล่อยให้เจ้าของบ้านจัดการในส่วนที่เหลือต่ออย่างที่ทำเป็นประจำเวลาทานอาหารด้วยกัน

แก้มสองข้างของธีรภัทรบวมตุ่ย แต่เจ้าตัวยังไม่หยุดยัดอาหารเข้าปาก ไม่รู้อีกฝ่ายเอาสิ่งที่กินตั้งมากมายไปเก็บไว้ตรงไหนกัน ตัวก็มีอยู่แค่นี้เท่านั้นเอง

ตัวก็มีอยู่เท่านี้เอง..

“เป็นอะไรพี่ หนาวหรอ” ธีรภัทรเอ่ยถามเมื่อเห็นคนอายุมากกว่ายกมือขึ้นกอดตัวเอง “เอาผ้าห่มมั้ย”

“ไม่ ๆ ผมไม่ได้หนาว”

อัศนัยส่ายหน้าปฏิเสธ เขาไม่ได้รู้สึกหนาวหรืออะไรทั้งนั้น แค่รู้สึกอายที่รูปร่างของเขาสู้คนที่นั่งเคี้ยวข้าวแก้มตุ่ยอยู่ข้าง ๆ ไม่ได้เท่านั้นเอง

น่าเจ็บใจนัก!

“โอยอิ่มแล้ว”

คนตัวเล็กว่าพร้อมนอนแผ่บนโซฟา มือข้างหนึ่งลูบหน้าท้องของตัวเองป้อย ๆ อย่างมีความสุข

“นี่คุณแอบไปออกกำลังกายมาตอนไหนเนี่ย”

“หือ” ธีรภัทรเลิกคิ้ว “อ๋อ ไอ้นี่อ่ะหรอ”

ว่าจบเจ้าของบ้านก็เลิกเสื้อของตัวเองขึ้น เผยให้เห็นกล้ามเนื้อที่เรียงตัวสวยอยู่บริเวณหน้าท้องอีกครั้ง

“พี่จำช่วยที่พี่งานยุ่ง ๆ ได้มั้ย ที่ไม่ค่อยได้เจอกันอ่ะ”

“ครับ”

“ช่วงนั้นแหละ ผมโดนแม่ด่าว่าอ้วนเกินไปเลยไปออกกำลังกายกับไอ้อาร์ต มันก็ชวนทำโน่นทำนี่ กลับมาก็เลยได้กล้ามกลับมาด้วยงี้” ธีรภัทรลูกกล้ามหน้าท้องและแผ่นอกของตัวเองอย่างภาคภูมิใจ “พี่ถามทำไม อิจฉาหรอ”

“เปล่า”

เจ้าของบ้านหรี่ตาลงพร้อมแสยะรอยยิ้มร้ายให้คนอายุมากกว่า มือกลมเอื้อมมาตบต้นแขนของอัศนัยปุ ๆ

“อย่าน้อยใจไปเลยพี่ ไว้ว่างเมื่อไรค่อยฟิตมาสู้ผมก็ได้”

“รอให้ผมว่างก่อนแล้วกัน”

“สู้ด้วยแฮะ” ธีรภัทรหัวเราะ “แต่อาจจะยากนิดนึงนะพี่”

“ไม่มีอะไรยากเกินความสามารถผมหรอกครับ ยกเว้นเรื่องกินให้ทันคุณ”

“มันก็ใช่ แต่อาจจะฟิตให้ได้เท่าผมยากหน่อย เพราะพี่แก่แล้ว กล้ามเนื้อย้อย ลุงค้าบ ๆ”

พูดจบเจ้าของบ้านก็คว้าถ้วยชามบนโต๊ะวิ่งหนีเข้าไปในครัวอย่างรวดเร็ว ทิ้งให้อัศนัยนั่งอ้าปากค้างมองด้วยสายตาคาดโทษอยู่ที่โซฟา

“เดี๋ยวจะโดนไม่ใช่น้อยนะคุณ”

“กะ กะ กะ กลัวที่ไหน”

กางแขนเต้นเป็นการเยาะเย้ยอีกหนึ่งทีก่อนจะหายเข้าไปในครัวเพื่อทำความสะอาดจานชาม อัศนัยกัดฟัดกรอด นับวันเด็กนี่ชักจะเหิมเกริมกับเขามากเกินไปแล้ว