ตอนพิเศษ : #พี่ปูอัดอย่าดุสิครับ

มือใหม่หัดขับ

“เบาหน่อยครับ”

“แบบนี้หรอ”

“ช้าอีกครับ ค่อย ๆ”

“อ่า..”

“คุณ เบาหน่อย”

“อืม..”

“คุณ ผมเสียวนะ”

“อา..”

“พอครับ ๆ หยุดก่อน ๆ”

รถยนต์คันหรูจอดนิ่งสนิทเมื่อสิ้นคำบอกของอัศนัย ธีรภัทรถอนหายใจเฮือกใหญ่ด้วยความโล่งที่ตัวเองไม่ได้ทำให้รถของคนอายุมากกว่าเกิดความเสียหายจากการเลี้ยวเขาซอย ในขณะที่เจ้าของรถหายใจเข้าเต็มปอดเมื่อธีรภัทรไม่ได้บังคับรถไปชนกับเสาไฟฟ้าเข้า

“ให้พักหายใจแปปนึงแล้วไปต่อนะครับ”

“โห่.. แปปเดียวเองหรอ”

ธีรภัทรยู่ปากพร้อมซบหน้าลงกับพวงมาลัยรถ อัศนัยหัวเราะกับท่าทางงอแงของอีกฝ่ายก่อนจะอาสาไปหยิบเครื่องดื่มจากในบ้านมาให้เป็นการปลอบใจ

เมื่อไม่กี่วันก่อนธีรภัทรแวะไปเล่นกับเจ้าจีนแดงสุนัขพันธุ์ชิบะของอัศนัยที่บ้าน ขณะกำลังวิ่งเล่นกับจีนแดงอยู่ที่สวนก็เห็นรถคันหนึ่งขับผ่านหน้าบ้านไปมาหลายต่อหลายครั้ง ธีรภัทรยืนมองด้วยความสงสัยก่อนจะได้คำตอบจากอัศนัยว่านั่นเป็นรถของคนบ้านตรงข้ามที่กำลังหัดขับอยู่

เหมือนมีไฟถูกจุดขึ้นในใจของธีรภัทร เขาเองก็อยากจะขับรถให้เป็นบ้างเหมือนกัน ครั้งหนึ่งเขาเคยขอร้องให้เพื่อนอย่างไอศูรย์ช่วยสอนให้แต่ก็ล้มเหลวไม่เป็นท่า เมื่อเขาไม่สามารถทนเรียนกับอีกฝ่ายได้

*“ช้า ๆ ช้า ๆ กูบอกให้มึงช้า ๆ!”*

*“หักหน่อย ๆ พวงมาลัยใช้เยอะ ๆ หักอีก ๆ เบรกด้วย มึงจะเหยียบคันเร่งหาพ่อมึงหรอ!!!”*

*“เบรก ๆ จะชนแล้ว ๆ เหยียบเบรกสิไอ้ควาย!!!!”*

*“อย่าจี้ตูด ไอ้อิงค์กูบอกว่าอย่าจี้ตูด นั่นเบนซ์!!! มึงมีปัญญาจ่ายค่าซ่อมให้เขาหรอ!! รถกูทั้งคันซื้อได้แค่ล้อเขาเนี่ยไอ้เหี้ย!!!!!”*

ไอศูรย์เอาแต่ด่าลูกเดียวตลอดการเรียน ถึงอีกฝ่ายจะพยายามใจเย็นและสอนให้แค่ไหนแต่ก็เย็นอยู่ได้เพียงไม่นานทำให้ธีรภัทรรู้สึกกดดันและล้มเลิกความตั้งใจไปในที่สุด

ที่จริงธีรภัทรตั้งใจจะเก็บเงินเพื่อไปเรียนเอง แต่หลังจากบ่นกับอัศนัยว่าอยากขับรถเป็นเร็ว ๆ ปุ๊บ อีกฝ่ายก็อาสาเป็นคุณครูสอนขับให้ปั๊บ และสั่งให้ไปสตาร์ทรถเตรียมเรียนทันที

ไม่รู้เป็นเพราะอัศนัยสอนดีหรืออีกฝ่ายไม่ได้แสดงท่าทีที่ทำให้กดดัน แต่การเรียนในครั้งนี้ธีรภัทรรู้สึกผ่อนคลายกว่าที่เคยเรียนกับไอศูรย์เป็นอย่างมาก คนอายุมากกว่าทบทวนให้ตั้งแต่การทำงานของเกียร์ต่าง ๆ การเหยียบเบรก การเหยียบคันเร่ง รวมทั้งการใช้ความเร็วให้สมดุลกับพวงมาลัย

แต่ถึงคุณครูคนนี้จะช่วยให้ผ่อนคลายมากแค่ไหนธีรภัทรก็ยังไม่สบายใจอยู่ดี เพราะอัศนัยให้เขาฝึกขับกับรถบีเอ็มดับเบิ้ลยูราคาแพงของเจ้าตัว หากเกิดความเสียหายขึ้นธีรภัทรคงจะกัดลิ้นตายเพราะไม่มีเงินชดใช้ให้เป็นแน่

“น้ำมาแล้วครับ”

อัศนัยก้าวขึ้นรถพร้อมยื่นกระป๋องน้ำอัดลมเย็นเฉียบมาให้ ธีรภัทรยกขึ้นดื่มก่อนจะหลับตาปี๋เมื่อความเย็นของมันทำให้รู้สึกปวดจี๊ดที่สมอง

“สดชื่นขึ้นหรือยังครับ”

“นิดนึงครับ”

“งั้นไปต่อเลย วันนี้วนรอบหมู่บ้านเนี่ยแหละ ฝึกเลี้ยวให้คล่อง”

อัศนัยว่าพลางดึงเข็มขัดนิรภัยมาคาด ธีรภัทรยู่ปากอีกครั้ง เขายังอยากพักต่ออีกสักหน่อยแต่ดูเหมือนคนอายุมากกว่าจะไม่อนุญาต

รถคันหรูค่อย ๆ ออกตัวเมื่อปรับเกียร์เดินหน้า อัศนัยเอ่ยปากบอกให้  
ธีรภัทรลองเพิ่มความเร็วดู คนอายุน้อยกว่าทำตามอย่างว่าง่าย เขาเหยียบคันเร่งนิดหน่อยแต่มันก็แรงมากพอที่จะทำให้รถทั้งคันพุ่งทะยานไปด้วยความเร็วสูง

“คุณ! เบาครับ”

“ขอโทษครับ” ธีรภัทรเหยียบเบรกแทบจะในทันที มือกำพวงมาลัยแน่น

“คุณต้องฝึกเหยียบคันเร่งด้วยนะ อย่าเหยียบแรงแบบนั้น เหยียบนิดเดียวมันก็ไปแล้ว”

“ครับ”

“ลองใหม่นะ ค่อย ๆ ครับ ใส่แรงลงไปทีละนิด อย่างนั้นแหละ”

บีเอ็มดับเบิ้ลยูสีดำเดินหน้าไปตามถนนในหมู่บ้านของอัศนัยด้วยความเร็วยี่สิบกิโลเมตรต่อชั่วโมง ธีรภัทรไม่กล้าขับเร็วไปมากกว่านี้ แค่ยี่สิบเขายังรู้สึกว่ามันเร็วจนนั่งตัวเกร็งไปหมด

“คุณเลี้ยวซอยข้างหน้านะ”

“ครับ”

“เปิดไฟเลี้ยวด้วยครับ ฝึกไว้ให้ชิน”

นิ้วมือสั้น ๆ ยื่นออกไปเปิดไฟเลี้ยวตามที่อัศนัยบอก เหงื่อเม็ดเล็กผุดออกมาตามไรผมด้วยความกดดันเมื่อต้องควบคุมรถให้เลี้ยวเข้าซอย ธีรภัทรไม่มั่นใจเท่าไร เขายังกะจังหวะไม่ค่อยถูก แถมเมื่อครู่ก็เกือบเลี้ยวพลาดไปชนกับเสาไฟฟ้าตรงหัวมุมถนน

“พร้อมนะ ใช้พวงมาลัยเลยครับ เหยียบเบรกชะลอด้วย”

ธีรภัทรหมุนพวงมาลัยไปด้านซ้าย มือสองข้างเกี่ยวกันเป็นพัลวันเพราะยังไม่ชินกับการหักเลี้ยว รถคันหรูเอียงมาทางด้านซ้ายตามที่ต้องการ แต่ดูเหมือนจะมากไปหน่อยเมื่อมันตรงเข้าหาเสาไฟฟ้าต้นเดิมอีกครั้ง

“คุณ ๆ เสาเอาไว้ครับเสาเอาไว้ เบรกก่อน ๆ”

ทันทีที่ได้รับคำสั่งธีรภัทรก็เหยียบเบรกอย่างแรง อัศนัยหน้าทิ่ม เขาเงยหน้าขึ้นมองค้อนนิดหน่อยจนธีรภัทรต้องหลบสายตาด้วยความเกรงกลัว

“คุณใจเย็น ๆ นะ ค่อย ๆ ปล่อยเบรกนะครับ ค่อย ๆ นะ” อัศนัยว่าพลางช่วยธีรภัทรประคองพวงมาลัย “ค่อย ๆ เลี้ยวนะครับ ไม่ต้องกลัว เดี๋ยวผมช่วย”

หน้ารถค่อย ๆ ขยับออกห่างจากเสาจนอยู่ในระยะปลอดภัยหลังได้รับความช่วยเหลือจากคนอายุมากกว่า อัศนัยปล่อยมือออกจากพวงมาลัย และให้  
ธีรภัทรควบคุมรถต่อด้วยตนเอง

“ยังไม่ผ่าน ครั้งหน้าแก้ตัวใหม่นะครับ”

“อา.. ยากจัง”

ธีรภัทรเหยียบเบรกชะลอความเร็วจนหยุดอยู่กับที่ ศีรษะกลมเอนพิงเบาะรถ เขารู้สึกผิดหวังและท้อแท้ที่ตัวเองทำผิดพลาดเป็นครั้งที่เท่าไรแล้วก็ไม่รู้ของวันนี้

ฝ่ายอัศนัยเองก็ดูจะเข้าอกเข้าใจความรู้สึกนักเรียนของเขา คงต้องหาแรงจูงใจอะไรสักอย่างมากระตุ้นให้ธีรภัทรฮึดสู้ เขาหยิบโทรศัพท์มือถือบนตักขึ้นมาเปิดดูโปรโมชั่นพิซซ่า สำหรับธีรภัทรแล้วของกินคงจะเป็นทางเลือกที่ดีที่สุด

“วันนี้เลี้ยวให้คล่อง ถ้าทำได้ผมสั่งพิซซ่าให้กิน” ธีรภัทรตาวาวทันทีที่  
อัศนัยพูดจบ “ถ้าเลี้ยวไม่กินเลนคนอื่นได้ผมเพิ่มไก่ทอดให้ด้วย”

แผนการได้ผล อัศนัยลอบมองคนขับที่เริ่มเปลี่ยนเกียร์เตรียมพร้อมเดินหน้า ธีรภัทรดีดตัวขึ้นนั่งหลังตรง สองมือจับพวงมาลัยแน่นพร้อมสูดหายใจเข้าเต็มปอดก่อนตอบรับเสียงดัง

“จะพยายามครับ!”

หลังการฝึกวันนั้น ธีรภัทรได้กินพิซซ่าถาดใหญ่พร้อมไก่ทอดสมใจอยาก ไม่ใช่เพราะอัศนัยรู้สึกสงสารตาแป๋ว ๆ นั่นเหมือนอย่างทุกที แต่ธีรภัทรสามารถทำตามบทเรียนที่อัศนัยให้ไว้ได้อย่างไม่น่าเชื่อ คนอายุน้อยกว่าฮึดสู้ด้วยความร้อนแรงจนรถของอัศนัยที่ถูกเรียกว่าขั้วโลกเหนือร้อนขึ้นถนัดตา การเลี้ยวรถไม่ใช่เรื่องยากอีกต่อไป ธีรภัทรสามารถควบคุมพวงมาลัยได้อย่างชำนาญ รวมทั้งกะจังหวะได้อย่างถูกต้องแม่นยำจนคุณครูอย่างอัศนัยอดที่จะตกตะลึงไม่ได้ พลังของไก่ทอดน่ากลัวจริง ๆ

การฝึกขับรถดำเนินมาอีกราวหนึ่งสัปดาห์ อัศนัยหมดเงินค่าอาหารไปหลายบาทเพื่อเป็นรางวัลและแรงจูงใจให้กับธีรภัทร เขารู้สึกว่าแก้มของอีกฝ่ายที่เคยซูบหายไปเริ่มจะกลับมาเล็กน้อยแล้ว

นับเป็นโชคดีที่ธีรภัทรสามารถเรียนรู้ได้เร็วอัศนัยจึงไม่ต้องเหนื่อยมากอย่างที่ควร และในวันนี้เขาตั้งใจจะให้คนอายุน้อยกว่าลองขับรถออกถนนใหญ่เป็นครั้งแรก ถึงอีกฝ่ายจะเคยปฏิเสธว่ายังไม่พร้อมแต่เขามั่นใจว่าธีรภัทรสามารถทำได้แน่

“วันนี้เลี้ยวขวานะครับ”

“อ้าว ทำไมเปลี่ยนล่ะพี่” ธีรภัทรเอ่ยถามเมื่ออัศนัยให้เปลี่ยนเส้นทางในการฝึก “มันจะไปโผล่ไหน”

“ถนนสองเลนเส้นเดิมเนี่ยแหละครับ แต่คนละฝั่ง”

ธีรภัทรพยักหน้าหงึกหงักก่อนเปิดไฟเลี้ยวอย่างว่าง่าย อัศนัยคลายนิ้วที่แอบไขว้เอาไว้ด้านหลัง นึกขอโทษคนอายุน้อยกว่าในใจที่โกหกไปว่าเป็นถนนเส้นเดิม ทั้งที่จริง ๆ แล้วเป็นเส้นทางที่จะทะลุไปถนนสายหลักต่างหาก

บีเอ็มคันหรูแล่นไปตามท้องถนนเรื่อย ๆ ธีรภัทรยังไม่รู้ตัวว่าโดนหลอก เขาเหยียบเบรกชะลอความเร็วเมื่อเข้าสู่ทางโค้ง ก่อนจะเหยียบคันเร่งนิดหน่อยเพื่อส่งแรงให้รถออกตัวไปข้างหน้า

ไฟท้ายสีแดงจากรถยนต์คันหน้าทำให้ธีรภัทรต้องชะลอความเร็วอีกครั้ง คิ้วสองข้างเริ่มขมวดเข้าหากันเมื่อเห็นจำนวนรถด้านหน้ามากกว่าปกติ เขาเหลือบตาไปรอบ ๆ ก่อนจะพบสัญญาณไฟจราจรที่อยู่ห่างออกไปประมาณสองร้อยเมตร

ธีรภัทรเริ่มระแคะระคาย หันมองคุณครูที่นั่งมาด้วยแต่อีกฝ่ายกลับไม่แสดงท่าทีอะไรเป็นพิเศษ บอกเพียงแค่ให้ตรงไปเท่านั้น คาดว่าสัญญาณไฟด้านหน้าคงจะถูกติดตั้งเอาไว้เพื่อป้องกันอุบัติเหตุเฉย ๆ

ไฟจราจรเปลี่ยนเป็นสีเขียว ธีรภัทรออกตัวตามรถยนต์คันหน้าไปอย่างช้า ๆ ขับตามหลังอย่างไม่รีบร้อนก่อนที่เขาจะอ้าปากค้างเมื่อพบรถยนต์ที่ขับอยู่เต็มท้องถนนกว้าง

นี่มันถนนใหญ่ !

ธีรภัทรตกใจแต่ยังกำพวงมาลัยแน่นตามที่อัศนัยคอยกำชับนักกำชับหนา ความเร็วรถลดฮวบเหลือเพียงสี่สิบกิโลเมตรต่อชั่วโมง

“ใจเย็น ๆ นะคุณ ไม่ต้องกลัว” อัศนัยว่าพร้อมยื่นมือมาจับพวงมาลัย “เดี๋ยวผมช่วยเอง ไม่ต้องกลัวนะ ผมอยู่นี่”

ไม่มีคำตอบจากคนขับ คำพูดของอัศนัยเข้าหูซ้ายทะลุหูขวา ตอนนี้  
ธีรภัทรไม่รับรู้อะไรทั้งสิ้น เขากำลังตกใจกับสถานการณ์ที่เกิดขึ้นอย่างกะทันหัน ไม่กล้าแม้แต่จะกลืนน้ำลายลงคอ ด้านอัศนัยเมื่อเห็นอาการของอีกฝ่ายก็รู้สึกผิด เขาไม่น่ารีบร้อนให้ธีรภัทรขับรถลงสนามจริงแถมไม่ได้บอกล่วงหน้าเช่นนี้

“รักษาเลนตัวเองไว้นะครับ ไปช้า ๆ ใครจะแซงปล่อยให้เขาแซงไป ไม่ต้องตกใจ” น้ำเสียงปลอบประโลมถูกเปล่งออกมา ในขณะที่มือยังช่วยประคองพวงมาลัยอยู่ “ถ้าละจากคันเร่งแล้วแตะเบรกเลยนะครับ”

ธีรภัทรครางอืออาในลำคอเบาจนแทบไม่ได้ยิน อัศนัยยกยิ้ม ถึงจะรู้สึกสงสารแต่ก็อดขำขันและเอ็นดูท่าทางของอีกฝ่ายไม่ได้

“ค่อย ๆ ไปแบบนี้แหละ ใจเย็น ๆ ชะลอหน่อยครับ รถคันหน้าจะเลี้ยว” อัศนัยบอก “ถ้ารถคันหน้าเราจะเลี้ยวต้องชะลอนะครับ”

“อือ”

“ครับ ไปต่อได้เลยค่อย ๆ นะ”

รถคันหรูขับเคลื่อนไปบนท้องถนนเรื่อย ๆ ด้วยความเร็วไม่มากนัก ก่อนจะหยุดลงเมื่อสัญญาณไฟจราจรเป็นสีแดง

สติของธีรภัทรค่อย ๆ กลับมาเมื่อได้หยุดพัก มือสั่น ๆ ยื่นไปหยิบขวดน้ำบริเวณที่วางมาดื่ม แต่เพราะยังควบคุมตัวเองได้ไม่มากทำให้ไม่สามารถเปิดขวดน้ำได้ อัศนัยที่คอยมองเหตุการณ์อยู่ทั้งหมดคว้าขวดพลาสติกไปจากมือของคนอายุน้อยกว่า เปิดฝาและยื่นให้

“รู้สึกยังไงบ้างครับ”

ยังไม่ทันจะได้ตอบคำถามสัญญาณไฟจราจรก็เปลี่ยนเป็นสีเขียว ธีรภัทรหุบปากฉับพร้อมจับพวงมาลัยแน่น อัศนัยเองก็ยื่นมือออกไปช่วงประคองพวงมาลัยด้วยเช่นกัน

เสียงกลืนน้ำลายเรียกความสนใจจากอัศนัย เขาเหลือบมองนักเรียนที่กำลังนั่งหลังตรงมองไปด้านหน้า ธีรภัทรดูท่าทางจะเกร็งมากกว่าเมื่อกี้เสียอีก

“โอเคมั้ยคุณ”

คำถามของอัศนัยถูกเมินอีกครั้งเมื่อคนขับให้ความสนใจกับท้องถนนและกระจกมองข้างมากกว่า

ปื๊น !

เสียงแตรจากรถคันหลังทำให้ธีรภัทรสะดุ้งตัวโยน ฟอร์จูนเนอร์สีขาวคันใหญ่เร่งความเร็วและปาดหน้าเขาอย่างไร้มารยาท ทำให้มือที่สั่นอยู่แล้วของ  
ธีรภัทรยิ่งสั่นมากขึ้นไปอีก

“ไม่เคยหัดขับรถรึไงวะ”

น้อยครั้งที่อัศนัยจะสบถออกมาต่อหน้าธีรภัทร เขาหันมองคนอายุน้อยกว่าที่ยังมีท่าทีตื่นตกใจ และดูเหมือนว่าตอนนี้ไม่ใช่แค่มือของธีรภัทรที่สั่น แต่ขาของอีกฝ่ายเองก็สั่นไปด้วย

มือข้างที่ประคองพวงมาลัยของอัศนัยเลื่อนไปแตะที่แขนของธีรภัทรเบา ๆ โชคดีที่รถยนต์คันหน้าเริ่มชะลอทำให้อีกฝ่ายสามารถละสายตาจากถนนเบื้องหน้ามามองอัศนัยได้อย่างปลอดภัย

“คุณไม่ต้องกลัวนะ ผมอยู่นี่” อัศนัยว่าในขณะที่ยังสบตากับธีรภัทรอยู่ “ไม่เป็นไรนะ ไม่ต้องเกร็ง ขับสบาย ๆ เลย ผมจับไว้อยู่ ไม่ปล่อยให้คุณเป็นอะไรหรอกครับ”

ดวงตาสองคู่สบกันอยู่อีกครู่หนึ่งก่อนที่ธีรภัทรจะเป็นฝ่ายละออกไปก่อนเพราะการจราจรที่เคยตัดขัดด้านหน้าเริ่มกลับมาเป็นปกติ

ราวกับมนต์สะกด ความตื่นกลัวในใจของธีรภัทรเริ่มอันตรธานหายไปและถูกแทนที่ด้วยความรู้สึกปลอดภัย แขนขาที่เคยสั่นเหมือนลูกกวางเกิดใหม่เริ่มกลับสู่ภาวะปกติ

บรรยากาศในรถกลับมาเงียบสงบ ธีรภัทรไม่ได้พูดอะไรออกมาอีกหลังจากนั้น มีเพียงเสียงของอัศนัยที่คอยชี้แนะเส้นทางและประคองพวงมาลัยให้ไปด้วย

“พี่” จู่ ๆ คนขับที่เงียบไปนานก็พูดออกมา

“หืม”

“ขอบคุณนะครับ”

อัศนัยมองหน้าคนพูด ธีรภัทรหันมาฉีกยิ้มกว้างส่งให้ก่อนจะกลับไปสนใจเส้นทางด้านหน้าอีกครั้ง คนอายุมากกว่าหัวเราะในลำคอพลางช่วยอีกฝ่ายบังคับพวงมาลัย

“ด้วยความยินดีครับ”

หลังกลับมาถึงบ้านได้อย่างปลอดภัยทั้งคนทั้งรถธีรภัทรก็กลับเข้าสู่โหมดปกติ เขาเพิ่งจะรู้สึกโกรธอัศนัยที่หลอกให้ออกถนนใหญ่ทั้ง ๆ ที่ยังไม่ได้เตรียมใจ ทันทีที่ก้าวขาลงจากรถธีรภัทรก็หันหลังเดินหนีเจ้าของบ้านดุ่ม ๆ ไปโดยไม่สนใจเลยสักนิด

“คุณ”

“...”

“คุณครับ”

“...”

“คุณ..คุยกับผมหน่อยสิ”

ราวยี่สิบนาทีที่อัศนัยพูดอยู่คนเดียว ธีรภัทรเมินเขาโดยสมบูรณ์ คนอายุน้อยกว่านั่งขัดสมาธิเล่นกับจีนแดงที่อ้อนไม่เลิก มองดูแล้วเหมือนกับก้อนกลม ๆ สองก้อนวางอยู่ด้วยกัน

“คุณครับ..”

“ไม่ต้องยุ่งเลยครับ” ธีรภัทรตีป้าบเข้าที่มือของอัศนัยเมื่ออีกฝ่ายพยายามสะกิดที่ไหล่ของเขา

“คุณ ผมขอโทษ”

“...”

“ดีกันนะครับ”

“...”

“เดี๋ยววันนี้สั่งอาหารญี่ปุ่นมาให้กินเลยก็ได้นะครับ”

“คิดว่าเอาของกินมาล่อแล้วผมจะหายงอนพี่หรอ”

“นะครับ.. ผมขอโทษ ดีกับผมเถอะนะ”

“ไม่ ความผิดของพี่ครั้งนี้ใหญ่หลวงนัก ไม่ให้อภัยง่าย ๆ หรอกครับ”

ว่าจบธีรภัทรก็ล้มตัวลงนอนข้างจีนแดง สองแขนโอบรอบลำตัวของสุนัขพันธุ์ชิบะก่อนจะดึงมันเข้ามากอด เจ้าจีนแดงเองก็รู้งาน ซบหน้าของตัวเองลงบนต้นแขนนิ่มของธีรภัทรอย่างว่าง่าย

“จีนแดง พ่อจีนแดงแกล้งพี่อ่ะ หลอกพี่ออกถนนใหญ่เฉยเลย” คนอายุน้อยกว่าบ่นเจื้อยแจ้ว ในขณะที่จีนแดงเองก็ตั้งใจฟัง “น่าถีบสักทีสองทีจริง ๆ จีนแดงว่าปะ”

“คุณครับ”

“คุยกับหมาอยู่อย่าพูดแทรกดิพี่” ธีรภัทรแหว “จีนแดงไปกัดปากพ่อจีนแดงเลย”

จีนแดงเอาจมูกไถต้นแขนนิ่มของธีรภัทรไปมาก่อนที่มันจะตะกุยตะกายและหงายท้องให้ธีรภัทรเกาเล่น ในขณะที่อัศนัยที่ถูกเมินเป็นครั้งที่เท่าไหร่แล้วก็ไม่รู้ของวันหยิบโทรศัพท์มือถือบนโซฟามากดเปิดเว็บไซต์ของร้านอาหารญี่ปุ่น

“ทานอะไรดีครับคุณ ข้าวหมูทอดมั้ย ? หรือซูชิหน้าปลาย่างดี”

“ดูพ่อจีนแดงดิ เอาของกินมาล่ออีกแล้ว”

“ผมสั่งสลัดซีฟู้ดมาให้คุณด้วยดีกว่า เห็นบ่นว่าอยากกินนี่นา”

อัศนัยยังร่ายเมนูอาหารออกมาไม่หยุด และทุกครั้งธีรภัทรก็จะหันไปพูดคุยกับจีนแดงแทน อัศนัยเริ่มเครียด ท่าทางธีรภัทรจะโกรธจริงจังกว่าครั้งที่ถูกแย่งไก่ทอดน่องสุดท้ายไปกินเมื่อสองเดือนที่แล้วเสียอีก

สมองอันชาญฉลาดพยายามประมวลผลหาทางง้องอนธีรภัทร นิ้วเรียวกดเปลี่ยนหน้าเมนูอาหารของทางร้านไปเรื่อย ๆ ก่อนจะสะดุดตาเข้ากับเมนูหนึ่ง อัศนัยคลี่ยิ้ม เขาค้นพบแผนการดี ๆ แล้ว

“แซลม่อน”

“ไม่ได้บอกว่าอยากกินสักหน่อย”

“เทมปุระ”

“ยังไม่เลิกยัดเยียดให้อีก”

“ว้า คุณไม่อยากกินแบบนี้ก็แย่สิ” อัศนัยลากเสียงทำให้ธีรภัทรเหล่มองเขานิดหนึ่ง

“พ่อจีนแดงเข้าใจยากเนอะ ก็ไม่ได้บอกว่าอยากกินตั้งแต่แรกแล้วนี่”

“ผมว่าจะสั่งฟูลเซตให้สักหน่อย งั้นไม่สั่งแล้วดีกะ...”

“กิน!!!”

ผลตอบรับดีเกินขาด อัศนัยยังพูดไม่ทันจบประโยคธีรภัทรก็ตะโกนเสียงดังพร้อมพุ่งตัวเข้ามาหาอย่างรวดเร็วและทิ้งให้จีนแดงนอนกลิ้งอยู่ที่พื้นเพราะตกจากตักของเขา

“อ้าว ไหนว่าไม่กินไงครับ”

“ใครบอกไม่กิน ผมกิน!!”

อัศนัยหัวเราะ สาเหตุที่ธีรภัทรดีใจจนออกนอกหน้าเป็นเพราะสิ่งที่อัศนัยนำมาหลอกล่อนั้นธีรภัทรสนใจมานานแล้ว มันคืออาหารญี่ปุ่นชุดใหญ่ที่ประกอบไปด้วยซาชิมิหลากหลายชนิด กุ้งเทมปุระ หมูทอด ไก่ทอด รวมทั้งปูอัดของโปรดของอัศนัยด้วย

หลังกดสั่งซื้อเสร็จไม่นานอาหารก็มาส่ง ธีรภัทรนั่งจุ้มปุ๊กอยู่ข้างอัศนัย ปากบ่นขมุบขมิบไม่เลิกเรื่องที่ถูกกลั่นแกล้งเมื่อไม่กี่ชั่วโมงก่อน ส่วนในมือถือตะเกียบคีบกุ้งเทมปุระตัวโตเอาไว้

“พี่อ่ะ ผมบอกแล้วไงว่ายังไม่พร้อม ๆ พี่ยังจะหลอกให้ผมไปอีก”

“ขอโทษครับ”

“ตอนโผล่ออกไปเจอถนนใหญ่ผมตกใจแทบตาย อยากด่าพี่ชิบหายแต่ด่าไม่ออก พี่แม่ง”

“ขอโทษครับ”

“คราวหลังไม่เอาแล้วนะพี่ ผมเกือบร้องไห้จริง ๆ นะตอนโดนบีบแตรใส่อ่ะ”

“ขอโทษจริง ๆ ครับ ครั้งหน้าถ้าจะพาออกผมจะบอกก่อนนะ”

“พูดแล้วนะ”

ธีรภัทรยกตะเกียบชี้หน้าคนอายุมากกว่าอย่างคาดโทษก่อนจะสังเกตเห็นว่าจีนแดงไม่มากวนเวลาทานอาหารเหมือนอย่างทุกที เขากวาดสายตาไปรอบบ้านและพบกับเจ้าสุนัขที่กำลังกัดแทะอะไรบางอย่างอยู่ในปาก

“เออพี่ พี่ไปซื้อเนคไทเส้นใหม่มายังครับ”

“ผมลืมไปสนิทเลย” อัศนัยเบิกตาโพลง เงยหน้าจากจอโทรศัพท์ขึ้นมองธีรภัทร “วันหยุดผมจะหมดแล้วด้วย”

อัศนัยว่าพลางนึกถึงเหตุการณ์เมื่อไม่กี่วันที่ผ่านมา เขาเผลอปัดแก้วกาแฟล้มจนหกเลอะเนคไทที่ถอดทิ้งไว้เข้า อัศนัยวางมันไว้บนโต๊ะและไปหาอุปกรณ์มาซักทำความสะอาดที่ด้านหลังบ้าน แต่เมื่อกลับเข้ามาเนคไทที่เคยวางอยู่ก็หายไปแล้ว เขาใช้เวลาเดินหาอยู่พักใหญ่ก่อนจะพบมันอยู่กับจีนแดง

เจ้าสุนัขพันธุ์ชิบะนอนอยู่บนโซฟา หลักฐานคาปาก เนคไทสีดำถูกเขี้ยวแหลมกัดแทะจนเป็นรู อัศนัยลมแทบจับแต่จีนแดงกลับไม่รู้ร้อนรู้หนาว ซ้ำยังกระดิกหางให้อีกต่างหาก

ครั้นจะดุด่าก็ทำไม่ลงเมื่อเจอดวงตาใสแป๋วของมัน อัศนัยทำได้เพียงลูบหัวของจีนแดงแรง ๆ เป็นการระบายอารมณ์ ก่อนจะตัดใจไม่ลงโทษเจ้าสุนัขและเลือกที่จะหาเวลาไปซื้อเนคไทเส้นใหม่แทน

“พี่จะงดสอนสักวันแล้วไปทำธุระให้เรียบร้อยก่อนมั้ย วันหยุดพี่ก็จะหมดแล้วนี่”

“ขี้เกียจเรียนล่ะสิ ผมรู้ทันนะ”

“แหะ ๆ” ธีรภัทรหัวเราะแห้งเมื่อถูกจับได้

“เอาแบบนี้ พรุ่งนี้เรามาเรียนกันตามปกติ ผมจะพาคุณออกถนนใหญ่อีกสักรอบสองรอบ มะรืนอีกรอบ ให้คุณขับไปห้างเองแล้วเดี๋ยวผมช่วย คุณจะได้ฝึกไปด้วย”

“โห่”

“ไม่ต้องมาขี้เกียจเลยคุณ” อัศนัยตีที่ต้นแขนคนอายุน้อยกว่าเบา ๆ “ฝึกบ่อย ๆ มันจะได้รีบ ๆ เป็น คุณเป็นคนบอกเองไม่ใช่หรอ”

“ครับ ๆ รับทราบแล้วครับลุง”

“แล้วที่ออกถนนใหญ่วันนี้ ถ้าไม่นับเรื่องที่โกรธผมรู้สึกยังไงบ้างครับ”

ธีรภัทรนิ่งไปเมื่อได้ยินคำถาม เขาคีบกุ้งเทมปุระเข้าปากเคี้ยวตุ้ย ๆ พลางนึกถึงเหตุการณ์ที่เพิ่งเกิดขึ้นเมื่อไม่กี่ชั่วโมงก่อน

“กลัวครับ กลัวมากด้วย” ธีรภัทรว่า “รถมันเยอะไปหมด ไม่รู้ต้องไปทางไหน ต้องขับยังไง ขับเร็วแค่ไหน ไหนจะต้องมองกระจก ต้องคุมเลน มองรถข้างหน้า ยากกว่าขับในซอยเยอะเลย แล้วยิ่งตอนเปลี่ยนเลนนะ...”

ธีรภัทรบ่นเจื้อยแจ้วไม่หยุดเช่นเดียวกับมือที่คีบอาหารเข้าปากอย่างต่อเนื่อง อัศนัยนั่งเท้าคางฟังอย่างตั้งใจพลางยิ้มด้วยความเอ็นดูก่อนจะหุบปากฉับเมื่ออีกฝ่ายวกกลับมาพูดเรื่องที่ถูกหลอกให้ออกถนนใหญ่อีกครั้ง

“แต่ยังไงก็ขอบคุณพี่มาก ๆ นะครับ ถ้าพี่ไม่ช่วยผมคงสติแตกน่าดู”

“คุณยังมือใหม่ผมก็ต้องช่วยอยู่แล้ว”

“ดีนะที่เป็นพี่ ถ้าเป็นไอ้ศูนย์นะ สักพักก็จะไอ้เหี้ย ไอ้ควาย เลี้ยวสิ มึงจะหักหาพ่อมึงหรองี้ แล้วก็จะตีกันตายชัวร์ป้าบ”

“ผมเอาบ้างดีมั้ย ไม่เปิดไฟเลี้ยวงดไก่ หักพวงมาลัยเยอะไปงดอาหารญี่ปุ่น ไม่มองกระจกข้างงดอะไรดีน้า”

“โหพี่ ฆ่าผมเหอะ”

“ฮ่า ๆ” อัศนัยหัวเราะ “พรุ่งนี้ก็สู้ ๆ นะคุณ”

“ครับ ก่อนให้ออกถนนใหญ่อย่าลืมบอกล่วงหน้าด้วยนะพี่ ผมจะได้เตรียมใจก่อน ถ้าไม่บอกผมทับไส้แตกเลยนะ”

“ครับผม”

“ฝากตัวด้วยนะครับ”

การเรียนการสอนยังดำเนินไปอย่างต่อเนื่องไม่มีหยุด รวมทั้งวันนี้ที่  
อัศนัยจำเป็นต้องเดินทางมาห้างสรรพสินค้าเพื่อเลือกซื้อเนคไทเส้นใหม่ทดแทนของเดิมที่ถูกจีนแดงไปเอาเล่น

คนขับในครั้งนี้คือธีรภัทรโดยมีอัศนัยเป็นผู้ช่วย ตลอดทางที่มาธีรภัทรนั่งนิ่ง ไม่พูดไม่จาแม้แต่นิดเดียว เขาเพ่งสมาธิทั้งหมดไปที่การขับรถเพราะตัวเองยังขับได้ไม่ถนัดนัก ธีรภัทรสวดมนต์ภาวนาตั้งแต่เลี้ยวออกจากหมู่บ้านของอัศนัย ในใจเอาแต่คิดว่าเมื่อไรจะถึงจุดหมาย เขาไม่อยากขับรถอีกต่อไปแล้ว

ใช้เวลาประมาณสามสิบนาทีบีเอ็มดับเบิ้ลยูก็จอดสนิทที่ลาดจอดรถของห้างสรรพค้าอันเป็นปลายทาง ธีรภัทรถอนให้ใจด้วยความโล่ง ส่วนอัศนัยหัวเราะกับท่าทีเหมือนยกภูเขาออกจากอกของอีกฝ่าย

อัศนัยและธีรภัทรเลือกที่จะฝากท้องในมื้อกลางวันกับร้านบะหมี่สไตล์ญี่ปุ่นที่ชั้นสามของห้าง ธีรภัทรสั่งราเมงหมูชาชูหนึ่งชามพร้อมไก่คาราเกะเสียบไม้ ในขณะที่อัศนัยเลือกทานบะหมี่เย็นพร้อมเกี๊ยวซ่าหกชิ้น

“โอยอิ่ม เดินไม่ไหวแล้วพี่ พักก่อน ๆ”

“นั่นไงเห็นมั้ย ผมบอกคุณแล้วว่าถ้าอิ่มก็อย่าฝืน”

“ก็เสียดายอ่ะ พี่กินเหลือตั้งสองชิ้น”

ธีรภัทรทรุดตัวนั่งลงบนเก้าอี้บริเวณนั้น สองมือลูบหน้าท้องกลมของตัวเองป้อย ๆ รู้สึกหนักจนไม่อยากจะขยับไปไหนทั้งสิ้น

“ไม่ต้องชวนผมกินไรอีกแล้วนะ ยัดไม่เข้า”

“ผมชวนหรือคุณชวน”

“พี่นั่นแหละชอบชวน”

“โอเคงั้นผมไม่ชวน แล้วก็จะรอดูด้วยความคุณจะไม่กินอีกจริงมั้ย”

“รอดูได้เลย”

ธีรภัทรยักคิ้วให้คนอายุมากกว่าอย่างท้าทาย ก่อนจะกลับมาทำหน้าโอดโอยอีกครั้งเพราะอาหารจุกเสียดแน่นท้อง

ผ่านไปราวสิบนาทีธีรภัทรก็กลับมาคึกคัก ทั้งคู่ลงบันไดเลื่อนและเดินตรงไปยังร้านขายเสื้อผ้าบุรุษบริเวณชั้นหนึ่ง ธีรภัทรตาลุกวาวทันทีที่ก้าวขาเข้ามาในร้าน เสื้อผ้าราคาแพงที่เขาไม่อาจเอื้อมถึงละลานตาไปหมด

“สวัสดีครับคุณลูกค้า”

พนักงานกล่าวต้อนรับอย่างสุภาพก่อนจะพาอัศนัยเดินตรงไปยังจุดที่วางขายเนคไท เขายืนเลือกอยู่ครู่ใหญ่ก่อนจะตัดตัวเลือกออกไปได้จนเหลือเพียงสองเพราะคำแนะนำจากพนักงาน

“คุณ”

“ครับ” ธีรภัทรขานรับ ละความสนใจจากเสื้อเชิ้ตชั้นดีพร้อมหันหน้าไปตามเสียงเรียกของอัศนัยที่ยืนอยู่ด้านหลัง

“คุณว่าเส้นไหนดี”

อัศนัยส่งเนคไทสองเส้นให้กับธีรภัทร เขารับมันมาพินิจพิจารณาอยู่ครู่หนึ่งก่อนที่คิ้วเรียวสองข้างจะขมวดเป็นปม

“มันต่างกันตรงไหนครับพี่”

“ต่างสิ ลายมันไม่เหมือนกัน”

“ไหนลาย”

“นี่ครับ” อัศนัยชี้ไปที่เนคไท ธีรภัทรก้มหน้ามองตามจนปลายจมูกเกือบจะชนกับนิ้วมือของอีกฝ่าย

“ต่างแค่เนี๊ยะ ? ผมก็คิดว่าเป็นสีดำเหมือนกันทั้งคู่”

“เส้นนี้มีลูกเล่นตรงนี้ครับ ส่วนเส้นนี้เป็นลายเล็ก ๆ กลืนไปกับผ้า” อัศนัยอธิบายความแตกต่าง “จริง ๆ เส้นที่มีลายเล็ก ๆ คล้ายกับเส้นที่จีนแดงเอาไปเล่นเลยนะ ผมเทใจให้อันนี้ไปเกินครึ่งแล้ว”

“อ้าว แล้วพี่จะถามผมทำไมเนี่ย”

“ถ้าไม่ถามแล้วผมจะพาคุณมาด้วยทำไม”

“ก็จริงของพี่” ธีรภัทรพยักหน้า “ไหนขอดูชัด ๆ”

ธีรภัทรชูเนคไทขึ้นพร้อมนำมันไปวางทาบบริเวณอกของอีกฝ่ายสลับกันไปมา เขาเม้มปากเข้าหากันอย่างใช้ความคิดก่อนจะส่งเนคไทเส้นหนึ่งให้คนอายุมากกว่า

“ผมว่าเส้นนี้ดีกว่า” ธีรภัทรว่า “ผมคิดว่าอันนี้น่าจะเข้ากับสูทพี่มากกว่า อันนั้นดูแล้วไม่กลมกลืนเท่าไร”

“โอเคครับ” อัศนัยพยักหน้าก่อนจะส่งเนคไทที่ธีรภัทรเลือกให้กับพนักงานเพื่อคิดเงิน “แล้วคุณจะไปไหนต่อมั้ย”

“ว่าจะไปดูเสื้อครับ อาร์ตบอกเสื้อยืดลดราคาเหลือร้อยสามสิบ”

“โอเค งั้นรอผมแปปนึง”

คนตัวสูงเดินตรงไปจ่ายเงินที่เคาท์เตอร์ ส่วนธีรภัทรออกมายืนรอด้านหน้าพลางชะเงื้อชะแง้มองหาร้านเสื้อผ้าที่เขาต้องการจะไป

ธีรภัทรพุ่งตัวไปยังโซนเสื้อลดราคาทันทีที่ก้าวเข้ามาในบริเวณร้านจนคลาดกับอัศนัยที่เพิ่งวางสายจากกันตวิชญ์ผู้ช่วยคนสนิท คนอายุมากกว่าเดินวนไปวนมาอยู่ร่วมห้านาทีก่อนจะพบกับคนที่เขากำลังตามหา

เสื้อยืดมากมายละลานตาแขวนอยู่บนราวพร้อมป้ายลดราคาจากหนึ่งร้อยเก้าสิบเหลือเพียงหนึ่งร้อยสามสิบบาท โชคดีที่วันนี้ไม่ใช่วันหยุดสุดสัปดาห์ บริเวณนี้จึงมีผู้คนไม่มากนัก ไม่อย่างนั้นธีรภัทรคงจะไม่ได้ยืนเลือกเสื้อได้อย่างสบายอารมณ์เช่นนี้

มือเล็กหยิบเสื้อตัวแล้วตัวเล่าขึ้นมาทาบบริเวณลำตัวพร้อมมองกระจก หากเป็นที่พอใจจะได้เห็นรอยยิ้มบาง ๆ ที่ริมฝีปากของเขา แต่หากไม่ถูกใจคิ้วเรียวจะขมวดเข้าหากันทันที

“เลือกได้หรือยังครับ”

“ยังเลย พี่ว่าตัวไหนสวย” อัศนัยเลือกดูเสื้อผ้าบนราว เขาหยิบมันออกมาพลิกดูครู่หนึ่งก่อนจะส่งให้กับธีรภัทร “ผมว่าตัวนี้สวย”

“ไหน”

อัศนัยทาบเสื้อยืดสีเทาลงบนตัวของธีรภัทร คนอายุน้อยกว่าเหลือบมองภาพตัวเองในกระจกก่อนจะคลี่ยิ้มและพยักหน้าเบา ๆ

“ตัวนี้เข้าท่า ผมเอา”

“คุณจะเอากี่ตัว”

“เอามีลายเรียบ ๆ สองตัว สีพื้นตัวนึง แต่เดี๋ยวผมต้องเอาสีพื้นไปเผื่ออาร์ตด้วย มันฝากมา”

“โอเคครับ งั้นคุณเลือกไปก่อนนะ ผมขอไปเดินดูให้ไอ้นิคมันบ้าง เห็นบ่นอยู่ว่าอยากได้เสื้อใหม่แต่ไม่มีใครซื้อให้”

ธีรภัทรหัวเราะหลังอัศนัยกล่าวถึงนิคหรือณัฐดนัย เขาพยักหน้าส่งให้อีกฝ่ายก่อนจะกลับมาให้ความสนใจกับเสื้อผ้าบนราวต่อ

หลังจากเลือกเสื้อผ้าให้กับณัฐดนัยเสร็จเรียบร้อยอัศนัยก็กลับมายังบริเวณเดิมที่ธีรภัทรเคยอยู่ เขามีท่าทีแปลกใจเมื่อไม่พบคนอายุน้อยกว่าอย่างที่ควร อัศนัยเดินวนไปรอบ ๆ พยายามมองหาอีกฝ่ายแต่ก็ไม่พบ

จังหวะที่อัศนัยไม่ทันได้ระวังตัว ธีรภัทรก็ย่องเข้ามาจากทางด้านหลัง รอยยิ้มร้ายปรากฏขึ้นที่ริมฝีปากและใช้นิ้วมือกลม ๆ ของตัวเองจิ้มเข้าไปที่ช่วงเอวของอัศนัย

“!!!”

ได้ผล คนอายุมากกว่าสะดุ้งโหยงพร้อมหันมาทำหน้าตาเหรอหราใส่  
ธีรภัทร คนแกล้งหัวเราะคิกคักด้วยความชอบใจเมื่ออัศนัยในตอนนี้ไม่ต่างไปจากตาลุงแก่ ๆ คนหนึ่งเลยสักนิด

หลังจากตั้งสติได้ว่าผู้ร้ายในครั้งนี้คือใคร คนถูกแกล้งอย่างอัศนัยก็เปลี่ยนสีหน้าไปเป็นเรียบเฉยทันที เขาจ้องมองธีรภัทรนิ่ง ๆ ด้วยแววตาแบบเดียวกับที่ธีรภัทรกลัวนักกลัวหนาเมื่อครั้งที่เจอกันวันแรก

ฝ่ายธีรภัทรเมื่อเห็นสีหน้าที่เปลี่ยนไปของคนอายุมากกว่า จากที่เคยยิ้มกว้างด้วยความสนุกก็หุบปากฉับทันที ธีรภัทรก้มหน้าสำนึกผิด หากเปรียบเทียบเป็นสัตว์ตอนนี้หูของเขาคงจะลู่ไปด้านหลังเหมือนสุนัขทำความผิด

ตายแหง

“ขอโทษครับ” ธีรภัทรเอ่ยเสียงแผ่ว พลางเหลือบตามองอัศนัยก่อนจะต้องหลบสายตาเมื่ออีกฝ่ายยังจ้องเขาไม่หยุด

“...”

“ผมขอโทษครับ”

“มันใช่เรื่องที่ควรจะเล่นมั้ยครับ ใช่ที่ที่ควรจะเล่นมั้ย”

“ไม่ครับ”

“แล้วทำไมถึงเล่นครับ”

“...”

“ตอบผม”

“ขอโทษครับ”

ตัวของธีรภัทรหดเล็กลงเหลือเพียงสองเซนติเมตร ตอนนี้อัศนัยไม่ต่างไปจากยักษ์ตัวใหญ่ถือกระบองที่พร้อมจะจับธีรภัทรกินทุกเมื่อ

แม้เวลาจะผ่านไปนานแค่ไหนธีรภัทรก็ไม่ชินกับอัศนัยในร่างนี้เสียที เขายังกลัวสายตาของอีกฝ่ายเวลามองมานิ่ง ๆ พร้อมใบหน้าบึ้งตึงแบบนั้นเหมือนเมื่อก่อนไม่มีผิด

“ก้มหน้าทำไมครับ”

“...”

“เงยหน้า”

“...” ธีรภัทรส่ายหน้าปฏิเสธอัศนัย

“ผมบอกให้เงยหน้า”

“...”

“นับหนึ่ง”

สัญญาณอันตรายเริ่มขึ้น ธีรภัทรเงยหน้าขึ้นทันทีก่อนที่อีกฝ่ายจะนับเลขตัวถัดไป อัศนัยจะต้องหาวิธีมาลงโทษเขาแน่ ๆ หากเจ้าตัวนับไปจนถึงสาม

“แฮ่”

ทันที่ที่เงยหน้าขึ้นเสียงล้อเลียนก็หลุดออกมาจากปากของคนอายุมากกว่า ดวงตาของธีรภัทรสบเข้ากับอัศนัย ตอนนี้แววตาของเขาเต็มไปด้วยประกายความขี้เล่นต่างกับเมื่อครู่อย่างสิ้นเชิง

ธีรภัทรพลาดท่าให้อัศนัยเข้าแล้ว อีกฝ่ายแก้แค้นได้อย่างเจ็บแสบโดยการแกล้งทำเป็นโกรธเรื่องที่ถูกจี้เอวเมื่อไม่กี่นาทีก่อน ธีรภัทรขมวดคิ้วมุ่นก่อนจะเหวี่ยงต้นขาฟาดไปที่หน้าแข้งของอีกฝ่ายเบา ๆ

“โอ๊ย คุณ”

“พี่แม่ง”

“คุณแกล้งผมก่อนนะ”

อัศนัยยกยิ้มอย่างเหนือกว่า ทำเอาธีรภัทรได้แต่กัดฟันกรอด ๆ น้อยครั้งนักที่อัศนัยจะทำตัวกวนประสาท แต่หากอีกฝ่ายได้กวนแล้วล่ะก็ ธีรภัทรเป็นอันต้องยอมแพ้ทุกที

“เฮ้อ ๆ หายกันก็ได้ครับ”

“เมื่อกี้เหมือนเห็นคุณตอนรู้จักกันใหม่ ๆ เลย หางลู่ หูตก”

“ผมไม่ใช่หมา”

“เพราะคุณเป็นหมู”

เขี้ยวงอกออกมาจากปากของธีรภัทรในขณะที่บนศีรษะมีไฟลุก ดวงตาแดงก่ำจ้องคนอายุมากกว่าเขม็ง อัศนัยเหงื่อตก ยกมือขึ้นบีบนวดไหล่ของอีกฝ่ายเป็นพัลวัน เขาพูดในสิ่งที่ไม่ควรพูดออกไปเสียแล้ว

“ใจเย็น ๆ ก่อนน่าคุณ”

“โอ๊ยพี่อย่าบีบแรง เจ็บ”

“ขอโทษครับ”

“ช่างเหอะ พี่ดูนี่หน่อย พี่ว่าลายสวยมั้ย”

ธีรภัทรบอกปัดพร้อมชูของในมือขึ้น อัศนัยจ้องมองเสื้อแขนยาวสองตัวอย่างพินิจพิจารณา ทั้งสองตัวสกรีนลายรูปดาวเสาร์เหมือนกันแต่มีสีแตกต่างกัน ตัวหนึ่งสีดำส่วนอีกตัวสีขาว

“สวยดีนะครับ ผ้านิ่มดีด้วย เอาสิ ผมว่าเหมาะกับคุณนะ”

“มันมีโปรซื้อคู่ลดตัวละสามสิบเปอร์เซ็นต์อ่ะพี่ พี่ซื้อเป็นเพื่อนผมหน่อยดิ”

“ถ้าคุณอยากได้ ผมซื้อเป็นเพื่อนก็ได้ครับ”

“ถามก่อน พี่ใส่เสื้อแนวนี้มั้ย มันไม่ใช่เสื้อเชิ้ตนะ”

“ใส่สิคุณ ผมก็ใส่หมดแหละ ไม่ได้ใส่เป็นแต่เชิ้ตนะ ถามอะไรเนี่ยฮ่า ๆ”

“ก็ปกติถ้าไม่อยู่บ้านก็เห็นพี่ใส่แต่เชิ้ต ดูดิวันนี้พี่ยังใส่เชิ้ตเลย” ธีรภัทรว่าพลางดึงแขนเสื้อของอัศนัย “คราวก่อนที่ไปช่วยพี่อาบน้ำจีนแดง เปิดตู้หาเสื้อเปลี่ยนก็มีแต่เชิ้ตเต็มตู้ไปหมด”

“มันเบสิคดี ไม่ต้องคิดอะไรมากผมเลยใส่บ่อย”

“สรุปพี่ใส่แนวนี้ได้ใช่ปะ พี่เอาซื้อไหน ผมให้พี่เลือกก่อน”